C 424/29

ET

Teade selliste demaršide tagasivõtmise kohta, mis esitati kolmandale riigile, kellele teatati 21. aprillil 2016 tema võimalikust liigitamisest koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks

(2020/C 424/04)

Euroopa Komisjon (edaspidi „komisjon“) võttis tagasi Kiribatile esitatud ETR-kalapüügi vastase võitlusega seotud demaršid, mis algatati komisjoni 21. aprilli 2016. aasta otsusega C/2016/2254, (1) millega teatati Kiribatile sellest, et komisjon peab võimalikuks Kiribati liigitamist koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (edaspidi „ETR-kalapüügi määrus“).

1. Õigusraamistik

Vastavalt ETR-kalapüügi määruse artiklile 32 peab komisjon kolmandatele riikidele teatama, et nad võidakse liigitada koostööd mittetegevaks riigiks. Selline teavitamine on esialgne meede. Kolmandatele riikidele saadetud teade selle kohta, et nad võidakse liigitada koostööd mittetegevaks riigiks, põhineb ETR-kalapüügi määruse artiklis 31 sätestatud kriteeriumidel.

Komisjon peaks rakendama nende riikide suhtes kõiki artiklis 32 sätestatud demarše. Täpsemalt peab komisjon teates, milles käsitletakse sellise liigitamise aluseks olevaid põhilisi fakte ja kaalutlusi, andma neile riikidele võimaluse vastata ja esitada tõendeid, mis sellise liigitamise ümber lükkavad, või vajaduse korral andma neile võimaluse koostada tegevuskava olukorra parandamiseks ja kirjeldada selleks võetud meetmeid.

Komisjon peab andma asjaomastele kolmandatele riikidele piisavalt aega teatele vastamiseks ning määrama mõistliku tähtaja olukorra heastamiseks.

2. Menetlus

Euroopa Komisjon teatas 21. aprillil 2016 Kiribatile, et ta kaalub selle riigi liigitamist ebaseadusliku, teatamata ja reguleerimata kalapüügi (ETR-kalapüügi) vastases võitluses koostööd mittetegevaks kolmandaks riigiks.

Komisjon rõhutas, et koostööd mittetegevaks riigiks liigitamise vältimiseks on Kiribatil palutud teha komisjoniga koostööd tegevuskava alusel, mis kavandati kindlakstehtud puuduste kõrvaldamiseks.

Komisjon alustas Kiribatiga dialoogi. Komisjon vaatas läbi selle riigi esitatud suulised ja kirjalikud märkused ning võttis neid arvesse. Komisjon jätkas kogu tema arvates vajaliku teabe kogumist ja kontrollimist.

Kiribati on võtnud vajalikud meetmed kõnealuse ETR-kalapüügi ärahoidmiseks ja sellise tegevuse vältimiseks tulevikus ning seega heastanud mis tahes tegevuse või tegevusetuse, mille tõttu teatati sellele riigile tema võimalikust liigitamisest ETR-kalapüügi vastases võitluses koostööd mittetegevaks riigiks.

3. Kokkuvõte

Kirjeldatud asjaoludel ja pärast eespool esitatud kaalutluste hindamist otsustas komisjon, et võetakse tagasi Kiribati suhtes ETR-kalapüügi määruse artikli 32 kohaselt algatatud demaršid, milles käsitletakse talle kui lipu-, sadama-, turu- või rannikuäärsele riigile rahvusvahelise õigusega pandud kohustuste täitmist ning ETR-kalapüügi vältimiseks, ärahoidmiseks ja lõpetamiseks vajalike meetmete võtmist. Komisjon on asjaomaseid pädevaid asutusi ametlikult teavitanud.

Eespool nimetatud demaršide tagasivõtmine ei välista tulevikus komisjoni või nõukogu mis tahes edasisi meetmeid, kui faktid tõendavad, et riik ei täida rahvusvahelisest õigusest tulenevaid lipu-, sadama-, turu- või rannikuäärse riigi kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.

(1) https://eur-lex.europa.eu/legal-content/ET/TXT/PDF/?uri=CELEX:32016D0423(01)&from=EN